ሲቪል አቪዬሽን ባለሥልጣን የፈልጐ ማዳን ቡድን ሊያዋቅር ነው
የኢትዮጵያ ሲቪል አቪዬሽን ባለሥልጣን የአውሮፕላንና የሔሊኮፕተር አደጋ በሚፈጠርበት ወቅት በፍጥነት አደጋው የተከሰተበትን ቦታ ለይቶ ለተጐጂዎች የመጀመሪያ ደረጃ የሕክምና ዕርዳታ በመስጠት፣ ወደ ሕክምና ተቋማት የሚያደርስ ብሔራዊ የፈልጐ ማዳን ቡድን እንደ አዲስ ለማቋቋም እንቅስቃሴ ጀመረ፡፡ኢትዮጵያ በአቪዬሽን መስክ ቀደምት ታሪክ ያላት አገር በመሆኗ ከብዙ ዓመታት በፊት የተደራጀ ብሔራዊ የፈልጐ ማዳን ቡድን እንደነበራት፣ የአቪዬሽን ባለሙያዎች ያስታውሳሉ፡፡ ሆኖም በሒደት የፈልጐ ማዳን ቡድኑ እየተዳከመ ሄዶ አለ ማለት የማይቻልበት ደረጃ ላይ እንደደረሰ ባለሙያዎች ይናገራሉ፡፡ጉዳዩ ያሳሰበው የኢትዮጵያ ሲቪል አቪዬሽን ባለሥልጣን ከሁለት ዓመት በፊት የብሔራዊ ፈልጐ ማዳን ቡድኑን ለማጠናከር የራሱን ባለሙያዎች፣ ከኢትዮጵያ አየር መንገድ፣ ከኢትዮጵያ አየር ኃይል፣ ከጤና ጥበቃ ሚኒስቴር፣ ከፌዴራል ፖሊስ ኮሚሽን፣ ከመከላከያ ሚኒስቴር፣ ከግል አየር መንገዶችና ከሌሎችም ባለድርሻ አካላት በማሰባሰብ እንቅስቃሴ ቢያደርግም ውጤታማ ሊሆን አልቻለም፡፡ ለዚህም ማሳያ የሚሆኑ ክስተቶች ተፈጥረዋል፡፡የኢትዮጵያ ሲቪል አቪዬሽን ባለሥልጣን ባለፈው ሳምንት ከባለድርሻ አካላት ጋር ባካሄደው የምክክር መድረክ፣ የባለሥልጣኑ ዋና ዳይሬክተር ኮሎኔል ወሰንየለህ ሁነኛው በሰጡት ማብራሪያ የአገሪቱ ብሔራዊ ፈልጐ ማዳን ቡድን አሳሳቢ ደረጃ ላይ እንደሚገኝ ተናግረዋል፡፡ብዙዎቹ የፈልጐ ማዳን አባላት ለስብሰባ እንኳ እንደማይገኙ የጠቀሱት ኮሎኔል ወሰንየለህ፣ አደጋ በሚከሰትበት ወቅት ከፍተኛ ትብብር የሚያደርገው አየር ኃይል መሆኑን ተናግረዋል፡፡‹‹ብዙ ጊዜ የሚተባበረን የኢትዮጵያ አየር ኃይል ነው፡፡ እነርሱ በሥራ በሚወጠሩበት ወቅት አደጋ የተከሰተበት ሥፍራ በፍጥነት መድረስ ሲሳነን ተስተውሏል፤›› ብለዋል፡፡በሐምሌ 2005 ዓ.ም. የሩሲያ ሚ 8 ትራንስፖርት ሔሊኮፕተር ጨፌ ዶንሳ አካባቢ፣ በታህሳስ 2006 ዓ.ም. የዩክሬን አንቶኖቭ 28 የመንገደኞች አውሮፕላን ለገዳዲ አካባቢ በተከሰከሱበት ወቅት፣ በሥፍራው በፍጥነት በመድረስ ዕርዳታ በመስጠት በኩል የታዩ ችግሮች በአብነት ተጠቅሰዋል፡፡ በሔሊኮፕተሩም ሆነ በአውሮፕላኑ አደጋ የሰው ሕይወት አለማለፉን፣ ሁለቱም አብራሪዎች ብቻ እንጂ ተሳፋሪ መንገደኞች ባለመኖራቸው ጫናው የከበደ እንዳልነበር ተነግሯል፡፡በተለይ በጨፌ ዶንሳ በደረሰው የሔሊኮፕተር አደጋ የአካባቢው ገበሬዎችና የጤና ኬላ የሕክምና ባለሙያዎች ለተጐጂዎች ትልቅ ትብብር ማድረጋቸውን፣ የኢትዮጵያ አየር ኃይልም በሥፍራው በፍጥነት ደርሶ ተጐጂዎችን ወደ አዲስ አበባ በማጓጓዝ ከፍተኛ እገዛ ማድረጉን ኮሎኔል ወሰንየለህ አስታውሰዋል፡፡‹‹የፈልጐ ማዳን ቡድን ማቋቋምና በቡድኑ ተሳትፎ ማድረግ ብሔራዊ ግዴታ ነው፤›› ያሉት ኮሎኔል ወሰንየለህ፣ ‹‹አንድ ቀን አደጋ ሊገጥመን ይችላል፤›› ብለዋል፡፡ዓለም አቀፉ የሲቪል አቪዬሽን ድርጅት በቅርቡ የኢትዮጵያ ሲቪል አቪዬሽን ባለሥልጣንን ኦዲት የሚያደርገው በመሆኑ፣ የተጠናከረ የብሔራዊ ፈልጐ ማዳን ቡድን አለመኖር እንደ ድክመት ሊወሰድ እንደሚችል ተገልጿል፡፡ በመሆኑም ለኦዲቱ ብቻ ሲባል ሳይሆን ክቡር ለሆነው የሰው ልጅ ሕይወት፣ ለአገር ደኅንነትና ስም ሲባል ብሔራዊ የፈልጐ ማዳን ቡድኑን እንደ አዲስ ማዋቀር አማራጭ የሌለው ግዴታ መሆኑን ኮሎኔል ወሰንየለህ በአፅንኦት አስረድተዋል፡፡በመሆኑም ባለሥልጣኑ አዲስ ብሔራዊ የፈልጐ ማዳን አገልግሎት ስምምነት በማዘጋጀት ባለፈው ሳምንት ለባለድርሻ አካላት አሰራጭቷል፡፡ የኢትዮጵያ ሲቪል አቪዬሽን ድርጅት፣ የኢትዮጵያ ኤርፖርቶች ድርጅት፣ የኢትዮጵያ አየር መንገድ፣ አየር ኃይል፣ መከላከያ ሚኒስቴር፣ ጤና ጥበቃ ሚኒስቴር፣ ፌዴራል ፖሊስ ኮሚሽን፣ መረጃና ደኅንነት፣ የግል አየር መንገዶችና ሌሎች ባለድርሻ አካላት እንደ አዲስ በሚዋቀረው የፈልጐ ማዳን ቡድን ውስጥ በአባልነት ተመዝግበዋል፡፡አባላቱ ስምምነቱን ፈርመው ለኢትዮጵያ ሲቪል አቪዬሽን ባለሥልጣን ከመለሱ በኋላ፣ ቡድኑ ተከታታይ ስብሰባዎች እንደሚያደርግና አስፈላጊ ሆኖ ሲገኝና አቅም ሲፈቅድ የተግባር ልምምድ እንደሚደረግ ለማወቅ ተችሏል፡፡በሌሎች አገሮች ብሔራዊ የፈልጐ ማዳን ቡድን የራሱ ሔሊኮፕተርና አውሮፕላን፣ አምቡላንስና የሕክምና ባለሙያዎች ያሉት የተጠናከረ ድርጅት እንደሆነ ከባለሙያዎች ገለጻ ለመረዳት ተችሏል፡፡ኢትዮጵያ ድንበር ዘለል የፈልጐ ማዳን ሥራዎች ከጐረቤት አገሮች ጋር በጋራ ለማካሄድ የሚያስችላትን ስምምነቶች ከጂቡቲ፣ ከኬንያና ከሱዳን ጋር ተፈራርማለች፡፡      